ตลาดหุ้นเอเชียปรับตัวลง วิตกข่าวเกาหลีเหนือยิงขีปนาวุธเช้านี้
ตลาดหุ้นเอเชียปรับตัวลง วิตกข่าวเกาหลีเหนือยิงขีปนาวุธเช้านี้
15 ก.ย. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ หลังจากที่เกาหลีเหนือได้ยิงขีปนาวุธพิสัยกลางข้ามเกาะฮอกไกโดของญี่ปุ่น ไปตกในมหาสมุทรแปซิฟิก ซึ่งอาจทำให้สถานการณ์ตึงเครียดในคาบสมุทรเกาหลีทวีความรุนแรงมากขึ้น
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,793.80 จุด ลดลง 13.64 จุด, ดัชนี SSE Composite ตลาดหุ้นจีนเปิดวันนี้ที่ 3,365.15 จุด ลดลง 6.28 จุด, ดัชนี HSI ตลาดหุ้นฮ่องกงเปิดวันนี้ที่ 27,736.60 จุด ลดลง 40.60 จุด, ดัชนี TAIEX ตลาดหุ้นไต้หวันเปิดวันนี้ที่ 10,556.82 จุด เพิ่มขึ้น 3.25 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,368.44 จุด ลดลง 9.22 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,211.27 จุด ลดลง 9.68 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,783.99 จุด เพิ่มขึ้น 2.62 จุด
ทั้งนี้ นายโยชิฮิเดะ ซูกะ หัวหน้าเลขาธิการคณะรัฐมนตรีญี่ปุ่น แถลงต่อสื่อมวลชนว่า เกาหลีเหนือได้ยิงขีปนาวุธก่อนเวลา 07.00 น.ตามเวลาท้องถิ่น โดยขีปนาวุธเคลื่อนตัวอยู่บนอากาศเป็นเวลาประมาณ 20 นาที ก่อนที่จะตกลงห่างจากแหลมเอริโมะออกไปประมาณ 2,200 กิโลเมตร ในเวลา 07.16 น.ตามเวลาท้องถิ่น
ทางด้านนายทาโร่ โคโนะ รัฐมนตรีต่างประเทศญี่ปุ่นกล่าวกับผู้สื่อข่าวว่า เขาเชื่อว่าขีปนาวุธที่เกาหลีเหนือยิงในช่วงเช้าวันนี้ เป็นขีปนาวุธข้ามทวีป (ICBM) เมื่อพิจารณาจากระยะทางในการร่อนบินของขีปนาวุธ
ส่วนทางกองทัพของเกาหลีใต้ได้ออกมายืนยันว่า เกาหลีเหนือยิงขีปนาวุธในช่วงเช้านี้ โดยยิงจากเขตซูนาน ในกรุงเปียงยาง ไต่ระดับที่ความสูง 770 กิโลเมตรจากพื้นดิน และเคลื่อนตัวอยู่กลางอากาศเป็นระยะทางประมาณ 3,700 กิโลเมตร